না.গঞ্জে এসে শিল্প মন্ত্রণালয়ের সচিব ‘সরকার সুযোগ সুবিধা দিলেও ক্ষুদ্র উদ্যোক্তারা পায় না’ – Live Narayanganj
স্টাফ করেসপন্ডেন্ট, লাইভ নারায়ণগঞ্জ: ‘নারায়ণগঞ্জ নাম বললেই আমি বুঝি বাংলাদেশের শিল্প উন্নত জেলা হিসেবে। দেশের উন্নয়নের জন্য ভাড়ি ও মৌলিক শিল্প প্রয়োজন। এ জেলায় অনেক বড় বড় ও ভারী ভারী শিল্প প্রতিষ্ঠান রয়েছে। কিন্তু একটি দেশের সামগ্রিক অর্থনীতিতে অবদান রাখার জন্য ক্ষুদ্র ও মাঝারি শিল্প প্রতিষ্ঠান বেশি দরকার।’
শনিবার (২২ ফেব্রুয়ারি) দুপুরে নারায়ণগঞ্জ পৌর স্টেডিয়ামে ৭ দিন ব্যাপি আঞ্চলিক পণ্য মেলায় উদ্বোধনী অনুষ্ঠানে প্রধান অতিথির বক্তব্যে এ কথা বলেন শিল্প মন্ত্রণালয়ের সচিব মো. আবদুল হালিম।
এর আগে, নগরীর চাষাঢ়া শহীদ মিনার থেকে একটি শোভাযাত্রা বের হয়। শেষ হয় মেলা প্রাঙ্গণে গিয়ে।
নারায়ণগঞ্জ জেলা প্রশাসক মো. জসিম উদ্দিনের সভাপতিত্বে বিশেষ অতিথি হিসেবে উপস্থিত ছিলেন বিসিকের এনডিসি চেয়ারম্যান (অতিরিক্ত সচিব) মো. মোশতাক হাসান, নারায়ণগঞ্জ চেম্বার অব কমার্সের সভাপতি ও নারায়ণগঞ্জ রাইফেস ক্লাবের সাধারণ সম্পাদক খালেদ হায়দার খান কাজল, ফতুল্লা বিসিক শিল্প মালিক সমিতির সভাপতি ও বিকেএমইএ’র সিনিয়র সভাপতি মোহাম্মদ হাতেম।
প্রধান অতিথি আবদুল হালিম বলেন, ‘নারায়ণগঞ্জের মানুষের মধ্যে শিল্প উদ্যোক্তা হওয়ার মতো মানুষিকতা রয়েছে। বাংলাদেশের শিল্প ইতিহাস যখন বলি, নারায়ণগঞ্জ সর্ম্পকে আমাদেরকে বলতে হয়। উন্নত দেশ হিসেবে প্রতিষ্ঠিত হতে প্রয়োজন উদ্যোক্তা হওয়াও। আমরা বিশ্বাস করি, এ জেলার মানুষের যে দক্ষতা, অভিজ্ঞতা রয়েছে। এটা বাংলাদেশকে উন্নত দেশে পরিনত করতে পারবে।’
তিনি আরো বলেন, ‘ক্ষুদ্র উদ্যোক্তাদের জন্য সরকার বিভিন্ন সুযোগ সুবিধা দিলেও তারা সে ভাবে পায় না। বিশেষ করে নারীরা তো আরও পিছিয়ে। তাদের জন্য কেন্দ্রীয় ভাবে বিষয় গুলো দেখছি। আমরা অনুরোধ করবো, যারা এসোসিয়েশনের রয়েছে, তারা যেন এ সকল বিষয় গুলো পান।’
এ সময় জাতির পিতা বঙ্গবন্ধু শেখ মুজিবুর রহমান, জাতীয় চার নেতা, মক্তিযোদ্ধে শহীদ ও ভাষা শহীদদের প্রতি কৃতজ্ঞতা প্রকাশ করেন।
অনুষ্ঠানে আরো উপস্থিত ছিলেন নারায়ণগঞ্জ সদর উপজেলার নির্বাহী কর্মকর্তা (ইউএনও) নাহিদা বারিক, নারায়ণগঞ্জ জেলা আদালতের পাবলিক প্রসিকিউটর (পিপি) ও আওয়ামী লীগ নেতা ওয়াজেদ আলী খোকন প্রমুখ।